
Om denne boka

Haldningsdanning høyrer med til dei grunnleggande oppgåvene i norsk skule. I denne boka drøftar forfattaren dei pedagogiske ideane som haldningsdanning kan relaterast til, altså metodeprinsippa som er aktuelle i pedagogisk verksemd.

Første del er ein innleiande presentasjon av spørsmål som: Kva er ei haldning? Kva er haldningsdanning i pedagogisk kontekst? Kva slags påverknad bør vi tale om i pedagogisk samanheng? I neste del ser forfattaren nærare på kva vi forstår med metodeprinsipp, presenterer teori om dialog og kommunikasjon og gir ein kort presentasjon av undervisningsprinsipp. Vidare drøftar han kva kunnskap betyr i haldningsdanning, og stiller spørsmål om kva som eigentleg er føremålet med metodar i pedagogisk verksemd. Del tre inneheld ein gjennomgang av seks metodeprinsipp rundt haldningsdanning i pedagogisk arbeid illustrert med eksempel. Del fire er ein gjennomgang av bakgrunnsstoff frå pedagogikkens nabofag og deldisiplinar, også her saman med idear til metodisk tenking.


Jostein Sæther

Haldningsdanning i pedagogisk arbeid

Bakgrunn og metodeprinsipp

Til lesaren: Litt om innhald og lesing

I denne boka skal vi drøfte arbeid med haldningar med utgangspunkt i ei pedagogisk referanseramme. Fokus er på oppgåvene som skule og lærarar har i denne samanhengen. I framstillinga brukar vi ofte ordet pedagog om den personen som har dette ansvaret i undervisning og danning, dvs. at vi nyttar termane lærar og pedagog om kvarandre. Hovudgrunnen til at vi omtalar læraren som pedagog, er at det er pedagogikken som mest systematisk drøftar grunnspørsmåla som reiser seg når skule og vaksensamfunn skal hjelpe ein ny generasjon til å stå på eigne bein, leve eit godt liv og ta over ansvaret i samfunn og kultur. Da er haldningar og haldningsdanning avgjerande.

Det blir lagt vekt på pedagogisk-psykologiske perspektiv. Boka er dermed eksempel på ei pedagogisk-psykologisk innføring i ei bestemt pedagogisk oppgåve, dvs. haldningsdanning. Det betyr at pedagogisk psykologi blir oppfatta som den greina av pedagogikken som blir til i samspelet mellom pedagogikk og psykologi, der pedagogikken står for eit integrerande sentrum. Læring, utvikling, sosialisering m.m. representerer her viktige perspektiv, samtidig som vi vil sjå desse prosessane i samanheng med undervisning og danning.

Hovudformålet med boka er å hjelpe pedagogar til å tenke og handle klokt og ansvarleg i arbeidet med haldningsdanning. Vi legg meir vekt på prinsippa i metodetenkinga enn på detaljert beskriving av metodar. Derfor brukar vi termen metodeprinsipp. Framstillinga vil vere elementær, dvs. ikkje nødvendigvis enkel, men grunnleggande. Det betyr at boka ikkje krev spesielle forkunnskapar, men at det likevel vil lette arbeidet om studentar på førehand har lese noko typisk innføringslitteratur, eventuelt parallelt kan slå opp i slik litteratur, for eksempel i pedagogisk psykologi og læreplanteori. Vi legg det synet til grunn at dei ulike metodane og teoriane bør setjast inn i ein samanheng prega av pedagogisk heilskapstenking – dvs. at vi presenterer ein bakgrunn for haldningsdanninga, slik undertittelen til boka seier. Dette betyr at vi i gjennomgangen viser til ei rekke generelle pedagogiske prinsipp og teoriar som også haldningsdanning bør relatere seg til. Fordi haldningsdanning ikkje er noko meir spesielt enn anna pedagogisk verksemd, blir heile pedagogikken relevant som bakgrunn. Men å presentere heile denne bakgrunnen er naturlegvis heilt urealistisk her. Ein må med andre ord gå til annan pedagogisk litteratur for å arbeide meir med generell pedagogisk teori. Likevel presenterer vi eit utval i denne boka.

Del 1 presenterer formålet med boka og gir ein innleiande presentasjon av grunnleggande problemstillingar, omgrep og tema: Kva er ei haldning, og kva naboomgrep har haldningsomgrepet? Vidare annonserer vi spørsmål til den presentasjonen som skal komme seinare i boka: Kva er haldningsdanning i pedagogisk kontekst? Kva består denne pedagogiske konteksten av? Med andre ord: Korleis bør vi forstå haldningsdanninga i relasjon til oppgåvene som skulen har, i relasjon til kultur og samfunn m.m.? Ikkje minst er det viktig for oss å reise spørsmålet om kva type påverknad vi bør tale om i pedagogisk samanheng. Del 1 gir introduksjon til dei neste delane.

I del 2 seier vi meir om kva vi forstår med metodeprinsipp, dvs. dei ideane som ligg til grunn for metodikken. Spørsmåla vi reiser, har som formål å vise kva overordna samanheng diskusjonen av metodar bør setjast inn i, dvs. tematikk som handlar om forholdet mellom læring og undervisning, oppseding og danning. Fordi pedagogisk arbeid dreier seg om å påverke, drøftar vi ulik tenking om dialog og kommunikasjon. Dette stoffet fører over i ein kort presentasjon av undervisningsprinsipp med referanse til generell teori i didaktikk og pedagogisk psykologi. Vi gir også eksempel på tilnærmingar til haldningsdanning ifølge læreplanen frå 2020. Deretter går vi inn på spørsmålet om kva kunnskap er – dette fordi arbeid med haldningar har ein kunnskapsdimensjon. Stikkorda her er kunnskap og sanning, konstruktivisme, subjektivitet og kritisk tenking, forholdet mellom kunnskap og verdiar, deskripsjon og normativitet. Ved hjelp av stikkorda metodeoptimisme, metodeprogram og instrumentell tenking går vi inn i spørsmål som desse: Kva er eigentleg formålet med metodar i pedagogisk arbeid? Er det bra å oppnå full kontroll? Kan usikkerheit også ha ein verdi? Kva med dei såkalla metodeprogramma i denne samanhengen? Altså: Del 2 omfattar ei rekke enkelttema som isolert sett kan tenkast å ha lite samanheng, men som likevel er viktige tema i ei heilskapstenking om haldingsdanning.

I del 3 gir vi eksempel på ulik metodisk tenking, dvs. vi presenterer ulike metodeprinsipp. Vi tek utgangspunkt i ulike metodar, tradisjonar eller avgrensa teoriar, men utan detaljert presentasjon av metodikken. Hovudformålet er å gi ein presentasjon som kan gi grunnlag for å drøfte dei mange metodane som finst, og som i tida som kjem, kanskje vil dukke opp igjen i nye variantar. Tanken er at pedagogar bør kunne hente ut hovudidear frå desse metodane, men samtidig under eit samlande pedagogisk grunnsyn.

Del 4 presenterer bakgrunnsstoff for å opplyse meir av det som er sagt i del 3. Å gi ein slik presentasjon er krevjande fordi det finst så mykje teori å ta av. Vi vil i denne delen gi meir substans for å gjere det lettare å forstå det som skjer når haldningar blir danna og tilsvarande handlingsmønster blir endra. Samtidig gir stoffet i del 4 også idear til metodisk tenking.

Del 5 avsluttar boka med vekt på repeterande og samanfattande stoff, men må ikkje oppfattast som samandrag. I denne delen presenterer vi nokre konkluderande moment, men foreslår også perspektiv som kan utvide horisonten.

I to vedlegg finst det tilvisingar til nettsider som kan gi meir informasjon.

I framstillinga blir det lagt vekt på skuleinstitusjonen, dvs. grunnskule og vidaregåande opplæring. Men sjølv om læraren her er hovudperson, er ikkje læraren den einaste med pedagogisk ansvar. I skulen bidreg også assistentar, administrativt personale, helsesøster, PPT-personell ofl. Med andre ord: Også andre enn lærarar kan ha deloppgåver som pedagog og kan dermed hente idear i denne boka. Også tilsette i barnehage og vaksenopplæring, og dei som er engasjerte i haldningsarbeid i ulike former for sosialt arbeid, i barne- og ungdomsorganisasjonar osv., vil kunne finne stoff i boka.

Profesjonalitet i pedagogisk arbeid krev innsikt i bruk av metodar, altså ikkje berre metodekunnskap. Derfor understrekar vi verdien av stoff som kan gi hjelp til å drøfte haldningsdanning i pedagogisk samanheng. Boka som her ligg føre, representerer naturlegvis ingen fullstendig gjennomgang. Derfor blir det også vist til nokre supplerande kjelder.

Dei ulike delane kan lesast separat. Det betyr at det må bli nokre repetisjonar i boka. Dei som er interesserte i å komme til metodespørsmål raskt, kan starte med del 3, for seinare å arbeide meir med det stoffet som gir meir hjelp til drøfting.

